Xirivella treballa en l'actualització del seu Pla d'Acció pel Clima i l'Energia Sostenible
13 de març de 2025

L'Ajuntament de Xirivella està treballant en l'actualització del Pla d'Acció pel Clima i l'Energia Sostenible (PACES) que serà la ferramenta que guiarà al municipi per a aconseguir el compromís de reducció d'emissions de Gasos d'efecte hivernacle (GEH) més enllà del 55% per a l'any 2030 respecte el 2010. A més, este compromís inclou l'obligació d'avaluar els riscos i vulnerabilitats municipals derivades del canvi climàtic i adoptar una estratègia d'adaptació.

El PACES és un dels elements fonamentals per a aconseguir els objectius que marca el “Pacte de les Alcaldies pel Clima i l'Energia”, iniciativa de la Unió Europea que impulsa la lluita contra el canvi climàtic a nivell local i on l'Ajuntament de Xirivella es va adherir de manera voluntària el dia 28 de juliol de 2016.

El procés d'actualització del PACES, que es realitzarà en diferents fases, es va iniciar el mes d'octubre amb una reunió dels representants del municipi i l'equip que donarà assistència tècnica al municipi. Amb estos treballs es pretén posar al dia el PACES que va elaborar l'Ajuntament en 2019 i adequar-lo als nous compromisos de reducció de GEH, més exigents, que ha fixat la Comissió Europea per als municipis que estan adherits a esta iniciativa.

La primera fase consistirà en l'actualització de l'inventari municipal de consums energètics i d'emissions de GEH associades als principals sectors d'activitat. Esta fase serveix per a analitzar la situació actual del municipi i definir l'estratègia d'actuació per a aconseguir els nous objectius de reducció d'emissions de GEH, augment de l'eficiència energètica i augment de les energies renovables.

Amb els resultats d'aquesta primera fase, es definiran accions de mitigació tant en l'àmbit municipal com del propi Ajuntament per a actuar en camps tan diversos com el foment de la mobilitat sostenible, l'estalvi energètic en l'enllumenat públic i l'aplicació de mesures de millora energètica als edificis de titularitat municipal, entre altres mesures.

De manera simultània, s'avaluaran els riscos i vulnerabilitats del municipi enfront del canvi climàtic per a definir l'estratègia d'adaptació mitjançant una sèrie d'accions que permeten incrementar la resiliència del municipi davant els riscos identificats.

Finalment, els treballs d'elaboració del PACES aniran acompanyats d'accions de comunicació, conscienciació i formació que transmeten a la ciutadania la importància de treballar des de l'àmbit local en la lluita contra el canvi climàtic.